Henrik Rasmussen (KF), 2010-01-22:
Set med konservative øjne er dette et rigtig godt lovforslag om bygningsfredning og bevaring af bygninger og bymiljøer.
Hvor den eksisterende lov skelner mellem fredede og ikkefredede, giver denne revision af loven et væsentlig bedre billede af formålet med at formidle bygningskulturarven ved at præcisere på hver enkelt fredet ejendom, hvad der er den bærende fredningsværdi.
Tidligere arbejdede man med fredninger i forskellige klasser, hvor man ved en B-fredning f.eks. havde fredet facaden og ved A-fredninger havde fredet hele bygningen.
Dette er i virkeligheden lidt af en mellemting mellem den gamle og den nuværende fredningsmodel, blot væsentlig mere raffineret, fordi denne revision primært er for bevarelse og fredning, hvor der er noget, som er værd at bevare, men samtidig gives der mulighed for at forny og gøre f.eks. ejendommens boliger mere tidssvarende ved at kunne ændre på de ting, som ikke er bevaringsværdige.
På sigt skal alle fredede ejendomme registreres og gennemgås.
Ved samme lejlighed vil ejeren af ejendommen få mulighed for at vælge en handlingsplan for de fredede ting i ejendommen.
På en ejendom, der er gennemgået, vil det være tydeligt, hvad det egentlig er, der skal bevares.
Det kan f.eks. være facaden, vinduerne, hovedtrappen, ornamentik, en tagkonstruktion eller nogle gamle stuk eller nogle høje paneler, som er i mange af de gamle lejligheder.
På den måde vil ejeren af ejendommen have et fuldt og præcist overblik over, hvad det er, man kan og må ændre i sin bolig.
Det kan f.eks. være, når man ønsker at ændre til et mere nutidigt boligformål.
For hvem vil være imod, at man har wc og bad, også i en gammel fredet bolig, hvis det er sådan, der er plads til det, uden at det går ud over kulturarven?
Denne revision er også god, fordi man har indkaldt de faggrupper, som arbejder med de fredede ejendomme, til at komme med gode og praktiske input, sådan at vi her står med en lov, der virkelig dækker de ønsker, man har til bygningsfredning.
Så herfra skal lyde en stor anerkendelse til den arbejdsgruppe, som har udarbejdet dette oplæg.
Personligt mener jeg, at det er et fantastisk flot arbejde, som er lavet indtil nu.
Der er selvfølgelig lige et par ting, som vi skal vende under udvalgsbehandlingen.
Nogle af tingene er kommet frem.
For det første hvis en gennemgang fører til en helt affredning af en ejendom, hvad så?
Vil det medføre, at kommunerne skal registrere ejendommen som bevaringsværdig?
I så fald bør vi overveje sammen med kommunerne, om vi skal anerkende SAVE-metoden som værende den metode, som kan anerkendes, for at få et billede af bevaringsværdige bygninger over hele landet.
For det andet med de midler, der er afsat, kan jeg forstå, at man vil påbegynde en systematisk gennemgang i en udvalgt kommune.
Endelig gør denne lov det muligt at frede selvstændige landskabsarkitektoniske værker, men vi skal også i udvalget overveje, hvorledes vi kan og vil sikre det arkitektoniske miljø, som er omkring de fredede ejendomme, sådan at man ikke bare kan bygge en ny bygning ved siden af en fredet ejendom.
Det ville jo netop være med til at ødelægge de beskrevne bærende fredningsværdier samt ødelægge hele lovens formål, nemlig at formidle bygningskulturarven.